รัฐบาลไทย-ข่าวทำเนียบรัฐบาล-กรมการขนส่งทางบก เผย! ผลสแกนรถโดยสารที่สถานีขนส่งผู้โดยสารและจุดจอดรถ 212 แห่ง วงสงกรานต์ต่อเนื่องตั้งแต่ 5-24 เม.ย. 60 พบรถโดยสารและพนักงานขับรถมีมาตรฐานความปลอดภัยมากขึ้น
วันพฤหัสบดีที่ 27 เมษายน 2560
กรมการขนส่งทางบก เผย! ผลสแกนรถโดยสารที่สถานีขนส่งผู้โดยสารและจุดจอดรถ 212 แห่ง วงสงกรานต์ต่อเนื่องตั้งแต่ 5-24 เม.ย. 60 พบรถโดยสารและพนักงานขับรถมีมาตรฐานความปลอดภัยมากขึ้น
เมื่อเทียบกับวันแรกของการตรวจเข้ม ย้ํา!! ดําเนินการเข้มข้นทุกเทศกาลและต่อเนื่องตลอดปี ขอความร่วมมือผู้ประกอบการและพนักงานขับรถร่วมกันยกระดับมาตรฐานความปลอดภัย เพื่อสร้างความเชื่อมั่น มั่นใจ และความปลอดภัยในระบบรถโดยสารสาธารณะอย่างยั่งยืน
นายสนิท พรหมวงษ์ อธิบดีกรมการขนส่งทางบก เปิดเผยว่า ความปลอดภัยในการเดินทางด้วยรถโดยสารสาธารณะ เป็นเป้าหมายสําคัญในการทํางานของกรมการขนส่งทางบก มุ่งเน้นมาตรการเชิงป้องกันและลดปัจจัยเสี่ยงการเกิดอุบัติเหตุ การสร้างระบบการบริหารจัดการที่มีประสิทธิภาพ เพื่อความสําเร็จในระยะยาวอย่างยั่งยืนและเป็นรูปธรรม โดยในระยะเร่งด่วนช่วงการเดินทางของประชาชนช่วงเทศกาลสงกรานต์ มีมาตรการเพื่อสร้างความปลอดภัย โดยในระยะเร่งด่วนช่วงการเดินทางของประชาชนช่วงเทศกาลสงกรานต์ ได้ใช้มาตรการ “สแกนรถโดยสาร” ตรวจความพร้อมของรถโดยสารสาธารณะและพนักงานขับรถ ตาม Checklist ดําเนินการเข้มข้น จริงจัง ทุกคัน ทุกคน ทุกสถานีขนส่งผู้โดยสารและจุดจอดทั่วประเทศ 212 แห่งทั่วประเทศ ทั้งต้นทาง กลางทาง และปลายทาง ตั้งแต่วันที่ 5 เมษายน ต่อเนื่องถึงวันที่ 24 เมษายน 2560 เพื่อให้สอดคล้องกับมาตรการความปลอดภัย 7+7+7 ของกระทรวงคมนาคม โดยตั้งเป้าหมายลดสถิติการเกิดอุบัติเหตุทางถนนของรถโดยสารสาธารณะ ความรุนแรงของอุบัติเหตุ ซึ่งเป็นการดําเนินการร่วมกันระหว่าง กรมการขนส่งทางบก บริษัท ขนส่ง จํากัด (บขส.) ทหาร ตํารวจ กระทรวงสาธารณสุข สํานักงานคณะกรรมการการอาชีวศึกษา จังหวัด และหน่วยงานท้องถิ่น และจะดําเนินการต่อเนื่องตลอดปี เพื่อให้เกิดความปลอดภัยในการเดินทางของประชาชนอย่างยั่งยืนในระยะยาว สําหรับผลการตรวจความพร้อมของรถโดยสารและพนักงานขับรถ (5-24 เม.ย. 60) จํานวน 356,320 คัน พบรถโดยสารมีข้อบกพร่องจํานวน 1,710 คัน ในจํานวนนี้ สั่งพ่น “ห้ามใช้รถ” ทันที จํานวน 7 คัน เนื่องจากสภาพตัวรถไม่มีความปลอดภัย อุปกรณ์ส่วนควบไม่ครบถ้วน นอกจากนี้ ยังได้ดําเนินการสั่งเปลี่ยนรถทันทีจํานวน 61 คัน เนื่องจากพบว่ามีข้อบกพร่องเกี่ยวกับอุปกรณ์ส่วนควบบางรายการ เช่น กระจกร้าว, สภาพยาง, ถังดับเพลิง เป็นต้น ซึ่งผู้ประกอบการทุกรายให้ความร่วมมือดําเนินการเปลี่ยนรถคันใหม่โดยเร็ว เพื่อให้บริการได้อย่างปลอดภัยและไม่ส่งผลกระทบในการเดินทางของประชาชน โดยผู้ประกอบการต้องนํารถไปแก้ไขและเข้ารับการตรวจสภาพกับสํานักงานขนส่งจังหวัดก่อนจึงจะสามารถ ลบข้อความและนํากลับมาให้บริการได้ ส่วนที่เหลืออีกจํานวน 1,642 คัน เป็นความบกพร่องเล็กน้อยได้ดําเนินการเปรียบเทียบปรับตามข้อหาความผิดแล้วทุกราย ส่วนการตรวจความพร้อมของพนักงานขับรถ อาทิ แอลกอฮอล์และสารเสพติด ตรวจสอบชั่วโมงการขับรถจากสมุดประจํารถและการแต่งกาย พบข้อบกพร่องจํานวน 191 คน ในจํานวนนี้ สั่งเปลี่ยนตัวพนักงานขับรถทันที จํานวน 25 ราย ที่เหลือดําเนินการเปรียบเทียบปรับตามข้อหาความผิด บันทึกประวัติที่ศูนย์ข้อมูลประวัติผู้ขับรถสาธารณะของกรมการขนส่งทางบก หากพบการกระทําความผิดซ้ําจะพิจารณาพักใช้หรือเพิกถอนใบอนุญาตขับรถต่อไป
อธิบดีกรมการขนส่งทางบก กล่าวเพิ่มเติมว่า จากสถิติการตรวจความพร้อมรถและคนขับโดยแบ่งเป็นช่วงตามมาตรการความปลอดภัยของกระทรวงคมนาคม ก่อนเทศกาล การเดินทางช่วงเทศกาล และช่วงสิ้นสุดเทศกาล พบว่าสถิติรถบกพร่องลดลงอย่างต่อเนื่อง ในช่วงแรก (5-10 เม.ย. 60) มีรถที่ถูกพ่นห้ามใช้และสั่งเปลี่ยนรถ 40 คัน หรือเฉลี่ยวันละ 7 คัน ช่วง 7 วันของการเดินทาง (11-17 เม.ย. 60) มีรถที่ถูกพ่นห้ามใช้และสั่งเปลี่ยนรถ 19 คัน หรือเฉลี่ยวันละ 3 คัน และช่วง 7 วันสุดท้าย (18-24 เม.ย. 60) สั่งห้ามใช้รถลดลงเหลือ 9 คัน หรือเฉลี่ยวันละไม่ถึง 2 คัน นอกจากนี้ จากการเก็บข้อมูลอุบัติเหตุตลอดช่วงที่ผ่านมาพบว่าไม่มีอุบัติเหตุรถโดยสารประจําทาง ที่เกิดจากความบกพร่องของสภาพรถ เป็นผลมาจากการตรวจความพร้อมของรถและคนขับตาม Checklist อย่างเข้มข้นจริงจัง และได้รับความร่วมมือจากผู้ประกอบการขนส่งในการร่วมตรวจสอบและควบคุมคนขับรถ ซึ่งถือเป็นความสําเร็จในการป้องกันและลดอุบัติเหตุทางถนนที่กรมการขนส่งทางบกมุ่งมั่นดําเนินการมาอย่างต่อเนื่อง ทั้งนี้ กรมการขนส่งทางบกยังคงเดินหน้าทุกมาตรการเพื่อยกระดับความปลอดภัย หามาตรการเพื่อป้องกันและลดอุบัติเหตุทางถนนที่เกิดกับรถโดยสารสาธารณะอย่างต่อเนื่อง ทั้งในระยะสั้นและระยะยาว และปรับมาตรการในการป้องกันและลดอุบัติเหตุให้มีความเข้มข้นขึ้นยิ่งกว่าเดิม เพื่อลดปัจจัยเสี่ยงที่ก่อให้เกิดอุบัติเหตุ พร้อมทั้งควบคุมการตรวจสอบสภาพรถโดยสารสาธารณะให้มีมาตรฐานความปลอดภัยอย่างยั่งยืน กําชับเข้มงวดผู้ประกอบการขนส่งและพนักงานขับรถ ให้มีการบํารุงดูแลรักษาสภาพรถให้มีความมั่นคงแข็งแรง รถพร้อม/คนพร้อม อย่างจริงจังและต่อเนื่อง เร่งรัดดําเนินการติดตั้ง GPS ในรถบรรทุกขนาดใหญ่และรถโดยสารสาธารณะทุกคัน เพื่อควบคุมพฤติกรรมการขับรถให้มีความปลอดภัย ทั้งการใช้ความเร็วและควบคุมชั่วโมงการทํางานให้มีความปลอดภัย และดําเนินการตรวจความพร้อมรถและคนตาม Checklist เข้มข้นในทุกช่วงเทศกาลและต่อเนื่องตลอดปี อธิบดีกรมการขนส่งทางบก กล่าวทิ้งท้าย